Návrh komuniké

Vláda SR schválila Návrh postupného prechodu cien zemného plynu na úroveň pokrývajúcu oprávnené náklady a primeraný zisk. Na základe rozhodnutia vlády príde od 1. októbra 2001 k zvýšeniu cien zemného plynu o 19,3%.  

Vzhľadom na vysoké dovozné ceny plynu dosahuje SPP v oblasti distribúcie plynu od roku 1999 mnohomiliardové prevádzkové straty. V roku 2000 dosiahla táto strata 17,2 mld. Sk a  v tomto roku to bude (pri zachovaní dnešných predajných cien zemného plynu) viac ako 20 mld. Sk. Priemerná predajná cena zemného plynu v Slovenskej republike bude aj po schválenom  zvýšení nižšia, ako je dovozná cena zemného plynu od zahraničného dodávateľa. Aj po zvýšení bude priemerná predajná cena zemného plynu zodpovedať iba 72% úrovne, ktorá by pokrývala ekonomicky  oprávnené náklady a primeraný zisk.

Podľa §12 zákona č. 276/2001 o regulácii v sieťových odvetviach, maximálne ceny určené Úradom pre reguláciu sieťových odvetví „musia zohľadňovať ekonomicky  oprávnené náklady a primeraný zisk“. Hoci toto ustanovenie zákona  bude účinné až od 1. januára 2003, vzhľadom na veľkosť rozdielu medzi súčasnými cenami a cenami zodpovedajúcimi  regulovanej úrovni, bolo už v súčasnosti potrebné schváliť plán postupného prechodu cien zemného plynu na regulovanú úroveň.